钦定古今图书集成/历象汇编/庶征典/第024卷 > 群书备考 > 《贺岁除日太阳不亏表》常衮
## 钦定古今图书集成/历象汇编/庶征典/第024卷 > 群书备考 > 《贺岁除日太阳不亏表》常衮

臣闻惟德动天，其应如响。日月交会，数之常也；交而
不蚀，德所感也。伏见有司奏，“今日午正后七刻太阳
初亏，未正后三刻复满”者。是日也，高天无云，太阳不
掩，讫于申酉，光彩愈明，万㝢同瞻，百神协庆。伏以圣
人者，合天地以为德，与日月以为明。当亏而不亏，明
足见矣；当应而遂应，神不欺矣。伏惟陛下德本于孝，
动由于礼，勤俭以厚下，宽仁以爱人，忧庶政而疚怀，
求众善如不及，行之于下土，升闻于上帝，无远不届，
感而遂通，一人有庆，三光荐祉。昔唐虞至化，而星辰
不孛，日月不蚀，以今方古，千载同贶。大礼元辰，在于
明发，俯逼维新之运，弥彰不掩之祥，人事天心，何其
允协？潜辉散彩，愈曜于朱城；丽景临空，转明于黄道。
凡在生类，同知圣猷。无任踊跃之至。